CELEX: 32020R0763
Language: sl
Date: 2020-06-09 00:00:00
Title: Uredba Komisije (EU) 2020/763 z dne 9. junija 2020 o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za trikalcijev fosfat (E 341 (iii)) (Besedilo velja za EGP)

10.6.2020   
               
               
                  SL
               
               
                  Uradni list Evropske unije
               
               
                  L 182/8
               
            
         UREDBA KOMISIJE (EU) 2020/763
         z dne 9. junija 2020
         o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za trikalcijev fosfat (E 341 (iii))
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 14 Uredbe,
         ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,
         ob upoštevanju naslednjega:
         
                     (1)
                  
                  
                     V Uredbi Komisije (EU) št. 231/2012 (3) so določene specifikacije za aditive za živila, navedene v prilogah II in III k Uredbi (ES) št. 1333/2008.
                  
               
                     (2)
                  
                  
                     Navedene specifikacije se lahko na pobudo Komisije ali na podlagi zahtevka posodobijo v skladu s skupnim postopkom iz člena 3(1) Uredbe (ES) št. 1331/2008.
                  
               
                     (3)
                  
                  
                     Dne 28. septembra 2018 je bil vložen zahtevek za spremembo specifikacij za aditiv za živila trikalcijev fosfat (E 341 (iii)). Zahtevek je bil dan na voljo državam članicam v skladu s členom 4 Uredbe (ES) št. 1331/2008.
                  
               
                     (4)
                  
                  
                     V skladu s sedanjimi specifikacijami Unije je trikalcijev fosfat (E 341 (iii)) pridobljen z nevtralizacijo fosforjeve kisline s kalcijevim hidroksidom. Predlagatelj zahteva, da se nevtralizacija s kalcijevim karbonatom vključi kot alternativna možnost.
                  
               
                     (5)
                  
                  
                     Po navedbah predlagatelja se kalcijev hidroksid proizvaja s kalciniranjem kalcijevega karbonata, ki se mu je mogoče izogniti, če je kalcijev karbonat uporabljen neposredno kot vhodna sestavina. Predlagatelj trdi, da je glavna prednost neposredne uporabe kalcijevega karbonata zmanjšanje potrebne proizvodne energije, zaradi česar je proizvodni postopek bolj trajnosten. Po navedbah prijavitelja oba proizvodna postopka vodita do istega končnega proizvoda, tj. trikalcijevega fosfata (E 341 (iii)), ki ne vsebuje nobenih drugih nečistoč, razen navedenih v Uredbi (EU) št. 231/2012.
                  
               
                     (6)
                  
                  
                     O zahtevku je razpravljala delovna skupina vladnih strokovnjakov o aditivih. Ob upoštevanju informacij, ki jih je predložil predlagatelj, in povratnih informacij navedene delovne skupine je Komisija menila, da predlagana sprememba specifikacij za trikalcijev fosfat (E 341 (iii)) ne bo imela učinka na zdravje ljudi.
                  
               
                     (7)
                  
                  
                     Ker uporaba kalcijevega karbonata kot alternative za kalcijev hidroksid v proizvodnem postopku za trikalcijev fosfat (E 341 (iii)) pomeni posodobitev seznama Unije, ki ne bo imela učinka na zdravje ljudi, v skladu s členom 3(2) Uredbe (ES) št. 1331/2008 ni treba zaprositi za mnenje Evropske agencije za varnost hrane, specifikacije pa bi bilo treba spremeniti.
                  
               
                     (8)
                  
                  
                     Prilogo k Uredbi (EU) št. 231/2012 bi bilo zato treba ustrezno spremeniti.
                  
               
                     (9)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Priloga k Uredbi (EU) št. 231/2012 se spremeni v skladu s Prilogo k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 9. junija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 354, 31.12.2008, str. 16.
         
            (2)  UL L 354, 31.12.2008, str. 1.
         
            (3)  Uredba Komisije (EU) št. 231/2012 z dne 9. marca 2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta (UL L 83, 22.3.2012, str. 1).
      
      
         
            PRILOGA
            V Prilogi k Uredbi (EU) št. 231/2012 se v vnosu za „E 341 (iii) trikalcijev fosfat“ opredelitev nadomesti z naslednjim:
            
               
                           „Opredelitev
                           
                        
                        
                           Trikalcijev fosfat je sestavljen iz spremenljive mešanice kalcijevih fosfatov, pridobljenih z nevtralizacijo fosforne kisline s kalcijevim hidroksidom ali kalcijevim karbonatom, s približno sestavo 10CaΟ·3P2O5·Η2O.“